
1

–Det virker så simpelt, sa Ingrid til Gjermund og Kalle og skar grimaser. Ansiktet hennes druknet nesten i det digre, grå sjalet hun hadde tullet om hode og skuldre. Jakken i vadmel holdt ikke helt kulda ute fra kroppen. Hun hadde stukket hendene under armene. Vinteren var såpass ung at hun ikke hadde rukket å tove årets nystrikkede votter. –Jeg kan ikke begynne å spørre rundt, sa hun og oste av motvilje. –Ikke nå. Ikke like etter at Jakob er borte. Ikke like etter at gården ble borte. Even og Aline og småjentene. Johannes. Tinius vår… Hun stilnet og blunket og blunket, men tårene ville ikke forsvinne. Klumpen i halsen ville ikke forsvinne. Det hadde bare gått noen dager siden det forferdelige skredet. Smerten var fortsatt ny og rå i henne. Den var så stor at den ikke hadde grenser. Det var sorg nok til å mørklegge hele himmelen, om så var.

–Det er ikke du som spør omkring, sa Kalle nøkternt. –Jeg har allerede spurt. Og det finnes ikke noe simpelt i det, Ingrid. Det dreier seg om gårdens framtid. Vi vet alle at skredet må få ligge slik det ligger til våren. Tidligvåren. Ingen får gjort noe med massene nå midtvinters. Snart er alt bunnfrossent. Men til våren må alle som har jord i nærheten av raset, hjelpe elva med å lage et fornuftig løp. Innen våren må du ha godtatt at papirene er som de er. Eller så må du få ordnet med dem. Du må ha en mening om det, kjære Ingrid. Uansett må Jakobvollen ha en eier. Alle som driver gård, forstår det. Ingen kommer til å synes du ter deg simpelt, Ingrid. Folk har adskillig mer vett enn det.

–Uansett er det nok vi som sitter med ansvaret, sa Gjermund stille. –Enten er det deg, Ingrid, eller så er det Hank.

Ingrid nikket. Hun hadde tenkt på at de måtte snakke med Alice og Andreas. Hank, Alices bror, hadde ikke ønsket å følge med søstera og forloveden hennes til Flomslett. Hank hadde selv valgt å komme med Ingrid og Gjermund. De tok det som en tillitserklæring, og selv om de hadde det trangt, både med penger og med plass, var det slett ikke så trangt at de ikke kunne ta inn enda et barn. Familien deres kom alltid til å være stor. Men selv om Hank hadde valgt dem, så ikke nødvendigvis myndighetene dem som like skikket. Det måtte oppnevnes verge for både Hank og Alice. Hank hadde kanskje ikke så mye han skulle ha sagt i den saken. Ingrid regnet det som sikkert at det var Andreas Ness som fikk den oppgaven. I alle tilfeller måtte de sammen snakke om hva som var det beste for Hank. Alle hadde trodd at det var Hank som skulle ha gården. Helt til Kalle kom med nyheten om at Jakob ikke hadde gjort noe som helst for å få orden på papirene vedrørende eierskapet.

–Kanskje han mente å få laget et nytt skjøte, sa Ingrid og grøsset. Hun hadde mistet broren Jakob så mange ganger at hun hadde kommet ut av tellingen. Først da han flyktet fra Målselv, så da han kastet henne ut fra gården. Eller stilte det kravet hun ikke kunne etterkomme. Det kom an på hvilken side man så det fra. Så hadde han dødd i armene hennes –og nå hadde skredet tatt kista hans og begravd den et eller annet sted i mengdene av jord og leire. Et sted underveis hadde hun sluttet å forstå ham, forstå hva som drev ham, hva han tenkte, hva han ønsket seg. Det var på mange måter det aller såreste tapet. De var blitt fremmede for hverandre. –Kanskje han ikke syntes det hastet. Kanskje har han pratet om det med barna. Jakob var slik –han hadde drømmer, og han fortalte dem som eventyr. Forkledde dem som historier som handlet om andre. Aldri ham selv. Kanskje snakket han om det med noen av naboene. De må ha forstått at det var Jakobs egne tanker. Tollef og Rebekka. Kanskje hos Nils. Eller Olaf?

Gjermund ristet på hodet. Han visste for sikkert at Jakob ikke hadde diskutert noe som gjaldt hans framtid, med Gjermunds bror, Olaf.

–Herregud, jeg kan ikke spørre dem. Igjen ristet Ingrid på hodet og oppfattet ikke det Gjermund fortalte henne uten ord. –Hva vil de tenke? At jeg er så grådig etter å slå kloa i gården at jeg er villig til å rane min egen brorsønn, bare et barn…

–Hør på deg selv, Ingrid min! Du tror ikke på det, gjør du vel? Du kan ikke tro på sånt tøv! Gjermund slo armene omkring Ingrid og trakk henne mildt, men bestemt mot brystet sitt. Han strøk henne over håret med votteneven og prøvde etter beste evne å roe henne. De befant seg inne i naustet, i lyset fra ei enkelt lampe som sto på en egnestamp som aldri var blitt rengjort etter at Hans forlot bruket. Salt og sildeskjell dekorerte fortsatt utsida. Der var det mye luft rundt dem, og ingen kunne høre hva de snakket om. Den kalde snoen som kom ned fra elva og fulgte den trange fjorden, stjal seg inn gjennom glipene i veggene og ga dem røde kinn, og de stampet stadig med føttene for ikke å fryse. Kalle så en annen vei. Fortsatt var det vanskelig å se hennes hengivenhet for den andre mannen. Han hadde skjøvet drømmene om henne til side, han visste at hun aldri kom til å være kone på Mattisgård, men det satt fortsatt en torn av svartsyke i hjertet hans.

–Jeg synes vi skal snakke med Hank om det, sa Gjermund, –men ikke uten at det er flere til stede som kan tale for ham. Jeg synes vi skal sende bud etter Andreas og Alice. De vil ha hans beste i tankene.

Kalle rullet med øynene. –Alice vil sikkert ha hele jorda, uansett. Det slår henne ikke hvor mye arbeid som ligger mellom Jakobvollen i dag og en gård som kan drives og forsørge en famiie. Hun er hevngjerrig, den tøtta –og dere er hun ikke mye glad i. Og så snart hun får høre at Ingrid fortsatt eier gården, kommer hun til å sette himmel og jord –og helvete med – i bevegelse for å kreve odelen på vegne av Hank. Det beste hadde vært om en av oss to, Gjermund, ble oppnevnt som verge for gutten.

–Nei. Gjermund var bestemt. –Om noen skulle foreslå meg, vil jeg takke nei. Du får tenke for deg selv, Kalle. Ingen skal kunne si at Ingrid og jeg prøvde å påvirke gutten i gal retning. At vi la press på ham. Samme hva som skjer med Jakobvollen, skal folk vite at alt gikk riktig for seg. Vi skal alle fortsette å leve her. Jeg vil ikke ha noe av at det snakkes om Ingrid eller ungene våre.

Kalle likte at Gjermund tok ansvar. Han likte at han allerede så på Ingrids barn som sine, og at han ikke gjorde forskjell på dem. Jakobs sønn, Hank, hadde allerede gått inn i barneflokken. De to Halvor-guttene hadde blitt kamerater etter skredet. De gjorde ikke noe vesen av det, og ingen andre syntes at det var merkelig. Tida ville helt sikkert ha ført dem sammen uansett; de var jevngamle, de var søskenbarn, de hadde uendelig mye til felles. Det som hadde skilt dem, var Jakobvollen, som Hank tilsynelatende skulle arve –og som Halvor elsket med ungdommelig hete, fullstendig klar over at han ikke hadde noe som helst krav på den. Halvor var født utenfor ekteskap, og selv om alle visste at det var Iver Halvorsen som var faren hans, og hele slekta etter Iver godtok det, kunne han ikke gjøre krav på noen odel –ikke engang om han hadde vært den eneste gjenlevende i slekta fra Jakobvollen. Det var bittert, men det var virkeligheten. Den slapp de ikke unna.

–Alice kommer til å lage et helvete. Kalle slapp ikke den tanken. –Hun er et troll bak det pene fjeset. Vårherre alene må vite hvor hun har det sinnelaget fra. Jakob hadde sine sider, men han kan ikke sammenlignes med henne. Alice er trollete.

–Alice styrer ikke Andreas, mente Gjermund, som hadde gode tanker om sin tidligere husbond. Det fantes ikke noen uoverensstemmelser mellom dem. Overfor ham hadde Andreas oppført seg tvers igjennom anstendig – ja, Gjermund ville gå så langt som til å si at det hadde oppstått et slags vennskap mellom dem. De respekterte hverandre. At Andreas hadde valgt å forlove seg med Jakobs datter, kunne Gjermund ikke ha forutsett, for det var Ingrid som bonden på Flomslett hadde svermet for, men ettersom Ingrid ikke lenger var tilgjengelig, var det kanskje ikke så rart at Andreas valgte brordattera hennes. Hun kom fra ei solid slekt, og at hun ikke hadde stort annet enn seg selv å bringe inn i ekteskapet, gjorde ikke Andreas Ness noe. Han var en av de rikeste mennene i dalen. Han kunne velge ektefelle uten å tenke på lommeboka.

–Jeg har ikke like høye tanker om den karen, mente Kalle. –Man blir ikke så avsindig velstående som han av å være rettskaffen i hver eneste krok og krik. Jeg vedder på at det finnes noe gjørme i livet hans også. Ikke så rent lite. Alle får noe skitt på støvlene. Og jeg har vært i Amerika, skal dere huske. Jeg syntes jeg var heldig, men jeg vifter ikke med de verdiene han later til å være god for. Det var ikke bare å skrape gullet av gatene der over Atlanteren. Han så lenge på Ingrid, og så hektet han blikket sitt i Gjermunds. I øyeblikket var det nok han som hadde de klareste tankene; Ingrid hadde så mye å sørge over. Hun tenkte med hjertet. –Kanskje burde dere forklare for Hank hvordan alt henger sammen, foreslo Kalle. –Før søster hans og Andreas kommer og sier akkurat det motsatte.

–Jeg har også tiltro til Andreas, sa Ingrid, og da var det avgjort. Hun og Gjermund oppførte seg allerede som et gammelt ektepar. Dette var de begge enige om.

–Ikke si at jeg ikke advarte dere, mente Kalle. –Skal jeg svinge innom Flomslett og be dem ta en tur til fjorden? Og i så fall: Skal jeg antyde hva det gjelder?

Ingrid ville være helt åpen, men akkurat i den saken gikk Gjermund inn for å være litt mer reservert. –Si det gjelder vergemålet, Kalle. Det er nok det beste. Og si at det ikke bør drøye. La Andreas forstå alvoret.

Kalle ble på Målsnes lenge nok til å få traktement i det lille, lune kjøkkenet. Det stakk i ham hver gang han så Ingrid svinge seg på hælen på den snaue golvplassen. Han husket Jakobvollen i gårdens velmaktsdager. Han forsto ikke hvordan Ingrid kunne omstille seg så fort. Midt i elendigheten virket det som om hun hadde godtatt de kårene hun levde under. Selv tapet av Tinius bar hun med verdighet. Kalle så ringene under øynene hennes og draget om munnen. Han kjente henne godt nok til å vite at hun bar smerten og bare slapp den ut bit for bit. Hun tok seg av alle andre før hun tok seg av seg selv. Antakelig hindret Gjermund henne i å bli enda mer selvutslettende. Kalle hadde ikke regnet med at han skulle være takknemlig for Gjermund Olafsens nærvær i Ingrids liv.

Halvor sørget for at hesten sto forspent for sleden da Kalle var klar til å reise. Gutten hadde hatt en baktanke med å påta seg å gjøre hesten klar. Han ble stående med nevene i bukselommene da Kalle satte seg til rette i sleden. Han ventet i det lengste før han sa noe.

–Du vil sørge for at hun har det bra. Halvor kikket litt over lua til Kalle, for det var vanskelig å se Kalle inn i øynene når han snakket om dette. Det var Marit han hadde i tankene. Hun hadde ikke vært ute av dem siden de forlot Mattisgård. Han hadde hatt lyst til å bli igjen, for han visste at han kunne hjelpe Marit, men Ingrid og ungene trengte ham. Og han måtte følge med Tinius. Lillebroren hans skulle ikke være alene. Det hadde blitt feil å bli oppe i dalen mens alle andre tok farvel med broren hans. Han måtte være der Tinius var –helt til broren kunne gravlegges.

–Så bra som hun kan ha det, lovet Kalle. –Det er dobbelt tungt for henne, vet du. Hun mistet faren sin på toppen av alt annet.

Halvor nikket og bøyde nakken. Det gjorde ham rasende å tenke på de overgrepene som hadde blitt begått mot Marit, men han klarte ikke å prate om dem. Han orket ikke å nærme seg noe som hadde med dem å gjøre. Det var urettferdig, alt som hadde skjedd Marit før de kom til Målselv. Det var stygt og forferdelig, og det var en forbrytelse, og den som hadde gjort det, kom til å slippe unna med det. Det gjorde ham enda mer rasende, men sinnet kunne ikke slippe ut. Nå som alle hadde mistet noen, måtte han føre seg med verdighet. Bygda snakket stygt om Jakobvollen og mumlet om gand og forbannelser og det som verre var –da kunne ingen av dem som hørte gården til, foreta seg noe som fikk fremmede til å si at de hadde rett. At det virkelig var noe merkelig med dem som stammet fra Jakobvollen, og at dem måtte man holde seg unna.

–Jeg skal passe på Marit, sa Kalle med alvor. –Like godt som Johannes ville ha gjort det. Og jeg skal fortelle henne at du hilser.

Halvor nikket. Han bet seg i kinnet for å stanse sinnet. Han var så dum! Det var noe sånt han skulle ha sagt. Det var det han hadde ment. Men ordene lå på skrå i strupen hans. Det var sannelig merkelig at han var i stand til å puste uten at det gikk galt!

–At du tenker på henne og vil at hun skal bli bedre og bedre for hver dag.

–Ja, sa Halvor hest. Det var den mørkeste delen av stemmen som rullet over leppene, og han var ikke forberedt på det. Den nye stemmen var fortsatt ukjent og fremmed for ham. Den lød som en annen, og han måtte venne seg til den. Han måtte slutte med å skotte seg over skuldra hver gang han hørte den.

Kalle trodde ikke han selv hadde vært så håpløst beskjeden da han var unggutt. Det hadde alltid vært knisende ungjenter omkring ham og Matts og Iver og de andre kameratene. De hadde vært akk så blyge, men søte som bringebær når de lot seg fange mellom fjøsveggen og guttearmene. Aldri til noe mer syndig enn kyss og klemmer og famlende kjærtegn. Jentene i hans ungdom hadde vært lette på foten. De løftet skjørtene over anklene, skreik og sprang som hareunger til alle kanter straks de ble skremt. Oi, så lettskremte de hadde vært!

Han skulle ønske han kunne ha fortalt Halvor at han bare trengte å være seg selv. Han var en staut unggutt. Det var uendelig mye ved ham. Allerede hadde han utseendet og kroppen med seg. De fleste ville tatt ham for å være mer enn femten. Brede aksler og kraftige armer løy om at han var en mann, ikke en gutt. Han var lang i lemmene og smal om hoftene. Alt ved ham viste at han hadde arbeidet fra han var en bøtte lang. Også ansiktet var tiltalende. De smale øynene og den brede munnen, søkkene i kinnene og kløfta i haka, alt toppet av det lyse håret –det var mat for ungjenteøyne. Kalle hadde tilbrakt nok tid i ektesenger der han ikke hørte hjemme, til å vite at også mange godt gifte kvinnfolk sikkert lot blikket dvele i lengste laget ved ansiktet og skikkelsen til Halvor. Det var tanker han aldri ville våge å nevne for Ingrid. Ikke bare ville hun bli rasende på alle kvinnfolkene som så på fostersønnen hennes med usalige blikk og skitne tanker, hun ville også bli rasende på ham som formidlet det som skjedde, til henne.

–Du har vært veldig viktig for Marit, Halvor, sa Kalle. –Hadde hun ikke fått dette tilbakeslaget med Johannes, tror jeg hun hadde vært oppe og på beina allerede. Det er ikke å vente at hun skal klare å ta alle disse slagene. Hun er ikke gamle jenta… Kalle avbrøt seg selv. –Det er annerledes med deg! Du har lenge vært en nesten voksen kar, Halvor. Du har tatt mye ansvar du ikke skulle ha trengt å ta, og du har mistet mange. Hvordan du har tatt det, viser at det er seig styrke inni deg. Det skal du aldri glemme. Du kan stå imot der de fleste andre vil la seg velte over. Og så har du hatt mennesker rundt deg som du har kunnet lene deg mot.

–Jeg skulle ha hjulpet henne… kom det fortvilet fra unggutten. Han skrapte i golvet med beksømtuppen. –Jeg burde…

–Selv Marit forstår hvorfor du ikke kan komme til Mattisgård nå, forsikret Kalle. –Og hun er ikke alene. Hun har hele familien sin. Akkurat slik du har familien din nå. Marit har mistet sin pappa, du har mistet din bror. Det er sterke, nære band, og det gjør fryktelig vondt når de aller nærmeste rives fra oss. Vi vet det, begge to, ikke sant, kamerat?

Halvor nikket. Det var bare en ørliten bevegelse.

–Nå skal du tillate deg å være barn en stund, Halvor. Du skal tillate deg selv å ta imot litt trøst. Du synes sikkert at du må være der for Anna og Mathias og for Ingrid –men du er ikke voksen ennå. Jeg sa bare nesten voksen, ikke sant? Du var den som sto Tinius nærmest i livet –du og Hans, og Hans er ikke her.

Halvor skar en grimase og prøvde å skjule hvor bitter han var. Han hadde vært veldig glad i Hans, men han var ikke verdt mye for ham lenger. Han ville ikke tenke på ham. Og han kom aldri noensinne til å tilgi ham. Aile –kanskje. Men ikke Hans. Halvor håpet at Hans forsvant på riktig. Det fikk ikke hjelpe at han visste Hans var Marits virkelige far. Hans fortjente ikke å være far til noen. Han fortjente ikke lenger å ha noen barn som var glade i ham.

–Du skal sørge over Tinius.

Halvor nikket. Det var forferdelig å sørge. Han prøvde å la være. Han prøvde å stenge smerten ute. Han prøvde å være sterk når Ingrid gråt. Når Gjermund ikke var der og så det, var det han som slo armene omkring Ingrid og sa til henne at det ville gå bra. Når Ingrid og Gjermund ikke så at Anna og Mathias gråt, var det han og Hank som holdt om dem og sa at det ville gå bra. Hank var som ham. Hank hadde mistet faren nylig. Han hadde ligget under raset og trodd at han helt sikkert skulle dø, han hadde vært reddere enn det Halvor kunne forestille seg. Halvor hadde vært redd da han dykket etter Marit og trodde at hun skulle dø, men det kunne ikke sammenlignes med Hanks frykt. Halvor visste det. Hank visste det. De trengte ikke å tevle. De bar på en sorg, men de skjulte den. De var kanskje barn –slik Kalle påsto – men de kjente seg som menn. De skulle beskytte, de skulle ta vare på dem som var svakere. Men han kunne gjerne forsøke å overbevise Kalle om at han skulle sørge. Det var ikke vanskelig å nikke. Og de virkelige voksne var ikke vanskelige å narre. De var flinke til å tro det de ønsket å tro.

Andreas Ness kom dagen etter. Han kastet ikke bort tiden. Det var en bråkald dag. Frostdisen dirret over fjorden, og de ante at den strakte seg langt, langt oppover dalen, der den lå lavt over elveisen.

–Du må ha startet tidlig, fastslo Gjermund etter å ha lukket døra etter Halvor, som sprang ut på tunet. Gutten fikk ordre om å sette hesten inn under tak og gi den best mulig stell så lenge gjesten var på gården.

–Kalle ga inntrykk av at det var viktig, det dere vil snakke om, sa Andreas og lot Gjermund hjelpe ham av med ulvepelsen.

De hadde holdt døra åpen til den lille stua, så det var varmt både der og i kjøkkenet. Ingrid viste bonden fra Flomslett inn i stua. Der var det dekket på bordet allerede. Hun bar kaffekjelen og et trau med lefser etter. Bakverket unnskyldte hun seg for. –Jeg har inga takke, så de blir ikke stekt skikkelig. Jeg steker dem på ovnsplata. Det er flere som er litt brente. Men det er godt om gomme mellom dem.

–Her sitter jeg i stua, og du serverer meg lefser og kaffe, Ingrid, sa Andreas og strøk den gylne luggen bakover med den ene handa. Han hadde fått viker, som man ikke så når luggen lå framover. Det var alvor i blikket som fulgte Ingrid.

Gjermund kom inn med Hank foran seg og lukket døra til kjøkkenet. Gutten ville helst sette seg ved døra, men Gjermund skubbet han vennlig helt til bordet og nærmest plantet ham ned på skuvsenga, som fungerte som sitteplass for det aller meste. Hank trakk seg så tett til kanten som mulig. Andreas satt bredt og tok opp resten av plassen. Ingrid skjenket kaffe til alle. Hank var glad for å få kruset å dreie mellom hendene.

Ingrid og Gjermund satte seg rett imot de to. De vekslet blikk, men det var Ingrid som fikk føre ordet. Ennå var de ikke gift. Gjermund holdt seg i bakgrunnen når det gjaldt hennes anliggender. De diskuterte før de bestemte seg for noe. Det hendte de ikke var enige, men når det kom til de store tingene, så de verden forbausende likt. De var enige om Hank. De var enige om Jakobvollen. Han hadde ikke valgt Ingrid fordi han så det som en mulighet til å få en gård kostnadsfritt. Ingen skulle kalle ham lykkejeger.

–Jeg hadde håpet at Alice kanskje også ville komme, begynte Ingrid.

–Hun ville det.

Alle visste at han løy. Alice hadde sikkert vært glad for å slippe å ta turen. Det var nok altfor kaldt i været for henne.

–Jeg rådet henne til å bli hjemme, fortsatte Andreas. –Jeg vil helst ikke se henne syk. Hun lar meg skjøtte det som gjelder henne. Slik skal vi ha det i fortsettelsen. Min framtidige kone ønsker å overlate de besværlige avgjørelsene til meg. Hun er lykkelig over utsiktene til å holde mitt hus i orden –det er ei slik kvinne Alice er.

Ingrid hevet et bryn. Den varme beskrivelsen av hennes niese var antakelig også mer enn ett stikk i hennes retning. Hun var ikke ei slik kvinne som overlot hele sitt liv til mannen hun valgte å leve sammen med. Aldri mer!

–Det gjelder gården, sa Ingrid. Det var like godt å hoppe i det. –Jakobvollen. Det viser seg at Jakob aldri rakk å få orden på papirene. Det er ikke tinglyst noen overdragelse. Hun holdt blikket til Andreas og så at øynene hans ble smale. –Jakobvollen står fortsatt tinglyst på meg, fullførte hun.

Hank sukket –det lød som i lettelse.

Andreas var stille et øyeblikk, så kremtet han og sa: –Det tok dere ikke lang tid å undersøke den saken.

Det rykket til i kinnet til Gjermund. Han syntes ingenting om at den andre tiltrodde Ingrid så lite edle motiver. Han trakk pusten for å ta henne i forsvar, men Ingrid trengte ingen ridder på hvit hest.

–Jeg tenkte ikke på det, forsikret hun med et ansiktsuttrykk som på det sterkeste oppfordret Andreas til å tro på henne. –Hvis du tror jeg et øyeblikk grunnet over eierforholdene på Jakobvollen –like etter at jeg mistet et barn, like etter at jeg mistet tre av mine kjæreste venner og barna deres – da kjenner du meg ikke, Andreas Ness. Da er du et grunnere menneske enn jeg har sett deg som. Hun forklarte i korte ordelag hvordan disse opplysningene hadde kommet opp.

–Du forstår at jeg kommer til å undersøke dette selv?

Både Ingrid og Gjermund nikket.

–Og om det virkelig er slik du sier, sa Andreas grunnende, – kommer du fortsatt etter Hank når det gjelder odelen til gården.

Ingrid nikket. Hun var klar over det. Men hun hadde levd i Målselvdalen hele sitt liv. Hun visste hvordan bøndene i dalen anvendte odelsloven. Det var langt fra alltid at eldste sønn var den som drev videre. Det hendte at en klok far delte arven opp i høvelige biter så flere enn den eldste gutten satt igjen med jord til å brødfø seg og sine. Andreas var på mange måter en fremmed. Ennå hadde han ikke satt seg inn i alle tradisjonene.

–Jeg er i stand til å kjøpe Jakobvollen til Hank, sa Andreas.

Gjermund hadde veddet på at han var i stand til nettopp det. Ingrid hadde ikke vært like sikker. Hun hadde ikke trodd at en så klok mann ville kaste bort så mye penger på noe som kostet enda mer penger å sette i stand. Gjermund hadde ment at dette var en ypperlig anledning for Andreas til å vise seg, til å vise både Ingrid og Gjermund hva hun hadde gått glipp av. Gjermund likte Andreas, men han var ikke blind for den andres svakheter.

–Spar de pengene, kom det mumlende fra Hank.

Alle stirret på ham.

–Jeg vil ikke ha den gården! sa han med inderlighet. Da de ble ved med å se på ham, sa han det enda en gang. –Jeg vil ikke ha Jakobvollen. Aldri!

–Den er din rettmessige arv, gutt, framholdt Andreas –til ingen nytte.

–Ber du meg dyrke min fars grav? spurte Hank. Han reiste seg i sinne. –Aldri! avleverte han før døra smalt igjen bak den ranke ryggen.

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

